Mishandel i Storvorde Forældrepar fra Storvorde ved Aalborg er tiltalt for gennem flere år at have mishandlet deres datter, oplyser P4 Nordjylland. Systematisk afstraffelse I morgen onsdag, skal den nu 13-årige piges mor og stedfar for retten, tiltalt for systematisk at have afstraffet og mishandlet pigen. Overgrebene startede da pigen var ni år og har fundet sted flere gange om ugen. Politiadvokat Peter Rask beskriver over for P4 Nordjylland sagen som "usædvanlig grov", og han har i sine 22 år i politiet aldrig oplevet noget lignende. Indespærret i timevis Ifølge anklageskriftet er pigen blevet slået i hovedet og på kroppen med bøjler, grydeskeer, cykelpumper, hundelænker og andre genstande. Hun er blevet sparket på kroppen og i hovedet, er blevet lagt i førergreb og er blevet holdt indespærret i timevis i både et mørkelagt badeværelse og i et hundebur. Hoved holdt under vand Derudover har moderen og stedfaderen forhindret den 13-årige i at sove om natten ved at slå eller sparke hende, når hun faldt i søvn. Og i et enkelt tilfælde har moderen holdt hendes hoved under vand i et badekar, så pigen nær var druknet. Fra Helsingør til Storvorde Familien flyttede til Storvorde ved Aalborg i september 2005. Inden da boede de i Helsingør, og ifølge P4 Nordjyllands oplysninger havde Helsingør Kommune allerede dengang planer om at tvangsfjerne pigen. Manglende tvangsfjernelse Da familien flyttede, blev den daværende Sejlflod Kommune - der nu er en del af Aalborg Kommune - underrettet. Desuden henvendte pigens skole sig til kommunen. Men først i april 2008 valgte kommunen at tvangsfjerne pigen, og samtidig blev sagen meldt til politiet. - Det er meget forstemmende, at der er gået så lang tid, og det er klart ikke godt nok, siger formanden for Aalborg Kommunes Børn- og Ungeudvalg, Lars Bang Jensen, Varetægtsfængslet Parret på 43 og 44 år blev i april 2008 varetægtsfængslet af byretten - en afgørelse, der efterfølgende blev underkendt af landsretten, fordi pigen på det tidspunktet allerede var tvangsfjernet. Dom på torsdag Pigen vil under retssagen give vidneudsagn for lukkede døre, og der ventes at falde dom i sagen på torsdag. Moderen og stedfaderen risikerer op til seks års fængsel hver. Søn på fire år Parret har en fælles søn på fire år. Han bor sammen med forældrene.
Forældrepar fra Storvorde er tiltalt for systematisk mishandling af deres datter. Pigen er gennem flere år, slået og sparket, ligesom hun har været spærret inde i et hundebur. Moderen holdt hendes hoved under vand.